ՀԱՅ ԲԺԻՇԿԸ... «ՄԵՐ ՀԱՅՐԵՆԻՔ»

	Քանի մը օր առաջ, տարեկան քննութեան համար Մոնթրէալի հայ բժիշկիս գրասենեակը գացի։
	Ինչպէս միշտ, այս անգամ եւս սպասումի սենեակին մէջ հայ եւ հայուհիներ խռնուած էին... մեծ մասամբ առանց նախօրոք առնուած ժամադրութեան, ինչպէս ես։
	Մինչեւ կարգս գալը պարտաւորուեցայ գրեթէ երկու ժամ ականա-տես ու ականջալուր դառնալու սպասման սենեակին մէջ պարզուող տե-սարաններուն եւ խօսակցութիւններուն։ 
	Յիշեցի մօրս հօրեղբօր առածանման մէկ խօսքը, որ ան կ՚արտա-սանէր երբ վայր մը այցելէր եւ իր ակնկալածը չգտնէր հոն. «Մէյ մը գացողը փուշման է, մէյ մըն ալ չգացողը»։
	Բժշկական սպասումի սենեակէ աւելի հայ նահապետական տունի մը հաւաք մըն էր կարծես պարզուածը։ Ընդհանրապէս արեւմտահայերէն եւ մի քանի արեւելահայերէն բարձրաձայն խօսակցութիւն. «Բարի եկար. ո՞ւր ես մէջտեղերը չի՛ կաս», «մամադ ինչպէ՞ս է», «Ղարաբաղն էլ տուեցին», «Հալէպէն ի՞նչ լուր», «նայինք տոքթորը այսօր ի՞նչ պիտի ըսէ», «հապ կլլելէն փորիս մէջ հապի ծառ բուսաւ», «Տիգրանը վիրահատել են»։
	Յանկարծ երիտասարդ մը ու մայրը դուրս կ՚ելլեն բժիշկին գրա-սենեակէն եւ գրեթէ բոլորը միաբերան կը հարցնեն. «Ի՞նչ ունի եղեր մամադ»։ Ան կռփամարտը յաղթանակած մարզիկին նման բազուկները երկինք պարզած կը պատասխանէ. «Բան մըն ալ չունի եղեր. պոմպայի պէս է. պարապի եկանք»։     
	Բոլորովին անծանօթ երիտասարդ մը, հայ հոգեւորական մը նշմա-րելով, ինծի կը մօտենայ եւ դիմացս կայնած տասը վայրկեան իր կեանքին եւ մօրը առողջական վիճակին մասին դասախօսութիւն մը կու տայ, մինչ անդին մայրը ձեռքով մեկնումի անհամբեր շարժումներ կ՚ընէր։
	Այս բոլորը չէր բաւեր, մէյ մըն ալ չորս-հինգ բջիջային հեռաձայններ կը սկսին «Մեր հայրենիք»-ը նուագել. Հեռախօսազանգ ստացողները բո-լորը մէկ կը պատասխանեն եւ նոր նիւթերու տոպրակը կը բացուի բոլորին համար՝ չօճուխներէն մինչեւ անգործութիւն եւ սղութիւն հասցնելով խօ-սակցութեան թելը...։
	Մինչ այս բաբելոնեան խառնակութիւնը կը շարունակուի, բժիշկին քովէն դուրս ելլող մը «առողջութիւն ամենքի՛դ» կը բարեմաղթէ եւ կը մեկնի, երբ բժիշկը իր հերթին գացող հիւանդներուն «բարի եկար, թանթիկ», «սիրով, ամմօ», «շնորհակալութեան պէտք չկայ» կ՚ըսէ եւ զանոնք ճամբու կը դնէ։
	Բոլորս ալ հայ ենք, չէ՞...։

